ג'ורדי לה פורג'

לוטננט-קומנדר ג'ורדי לה פורג' (באנגלית: Geordi La Forge), בגילומו של השחקן האמריקאי לוואר ברטון, הוא דמות בדיונית ביקום הבדיוני של זיכיון "מסע בין כוכבים", המופיע בעיקר כדמות ראשית בסדרת הטלוויזיה "מסע בין כוכבים: הדור הבא", ובארבעת סרטי הקולנוע העלילתיים המבוססים על סדרה זו. הוא משרת על סיפון ספינת החלל אנטרפרייז-D, בעונה הראשונה – כנווט, והחל מהעונה השנייה – כמהנדס ראשי. הוא גם משמש כמהנדס ראשי של האנטרפרייז-E.

לה פורג' הוא באופן טבעי עיוור, כך שאחד מסימני ההיכר שלו בסדרה הוא מכשיר "וייזור" (VISOR) המאפשר לו לראות, אותו הוא מרכיב מעל עיניו; בשלושת סרטי הקולנוע האחרונים, הווייזור מוחלף בשתלי עיניים תותבים.

ליהוק
לפני שלאוור ברטון לוהק לתפקיד ג'ורדי לה פורג', טים רוס היה מתמודד רציני לתפקיד, וכמעט זכה בו. רוס, בסופו של דבר, לוהק לתפקיד טובוק בסדרה "מסע בין כוכבים: וויאג'ר".

לוואר ברטון נבחן לתפקיד בשנת 1986. קודם לכן הוא הופיע ב-"שורשים" ותוכניות רשת גדולות אחרות. הוא ציין כי "לפני שנים עשיתי סרט טלוויזיה בשם 'חדר מיון', וזו הייתה חוויה די עלובה. אבל היה מפיק בתוכנית הזאת, אדם בשם בוב יוסטמן ... שש, שבע שנים מאוחר יותר, אני מקבל שיחת טלפון מבוב יוסטמן והוא עובד בסרטי פרמאונט בסדרת 'מסע בין כוכבים' חדשה והוא אמר שהוא זוכר שאהבתי את התוכנית הזו, יש לנו את הדמות הזאת, האם אתה מעוניין לבוא ולראות אותנו? ואני שאלתי האם ג'ין מעורב. הוא אמר שכן. ואני אמרתי שאני אהיה שם". רודנברי היה מרוצה מאוד מברטון כבר באודישן הראשון שלו.

ברטון גם ציין כי הוא חשש מתפקידו, משום שהוא חשש ש-"מסע בין כוכבים: הדור הבא" הולכת להיות כישלון.

לאורך כל הסדרה, בריטון היה מצויד בווייזור – סימן ההיכר המסחרי של ג'ורדי לה פורג', שהתגלה כדבר שמאוד לא נעים ללבוש.

במהלך הסדרה, דמותו של ברטון הייתה קצין ההנדסה הראשי, ובכך הוצגה לעיתים קרובות כמי שמתקנת מכונות או מגלה תופעות מדעיות חדשות. ברטון ציין כמה קשה לפעמים היה לומר בפנים רציניות את כל ה-"טרקנובאבל" (Treknobabble) שלה פורג' משתמש בסצנות האלה.

כשנשאל על הסצנות האהובות עליו, ברטון ענה שהוא אוהב במיוחד את ההרפתקאות בהולודק.

ביוגרפיה של הדמות
שמאל|ממוזער|קפטן סילביה לה פורג', אמא של ג'ורדי לה פורג'; מתוך "מסע בין כוכבים: הדור הבא", 1993
שמאל|ממוזער|קומנדר אדוארד מ. לה פורג', אבא של ג'ורדי לה פורג'; מתוך "מסע בין כוכבים: הדור הבא", 1993
ג'ין רודנברי יצר את הדמות על מנת לכבד את זכרו של ג'ורג' לה פורג', מעריץ של הסדרה המקורית המשותק בארבע גפיים, שהלך לעולמו בשנת 1975.

במהלך הסדרה הצופים למדים כי לה פורג' נולד עיוור, ועל כן הוא מרכיב מעל עייניו מכשיר וייזור (VISOR – ראשי תיבות של: מכשיר ראייה ותחליף איבר חושי), תותב בצורת קשת המחובר אל רקותיו ומעניק לו "ראייה". בהתממשקות ישירות אל המוח שלו, המכשיר מאפשר לו "לראות" את רוב הספקטרום האלקטרומגנטי – גלי רדיו, אינפרה-אדום, אולטרה-סגול, אבל לא תפיסה נורמלית של אור, אף על פי שזה מאפשר ללה פורג' לראות את קטעי האור הנראה של הספקטרום האלקטרומגנטי.

לה פורג' נולד ב-16 בפברואר 2335 במוגדישו, סומליה, בקונפדרציה האפריקנית על פני כדור הארץ לסילבה לה פורג', קצינת צי הכוכבים שלימים מונתה לקפטן ספינת החלל הרה (Hera), ולאדוארד מ. לה פורג', זואולוג-חייזרים בצי הכוכבים. כמו כן, יש לו אחות – אריאנה. הוא למד בבית הספר התיכון על שם "זפרם קוקרן", ולאחר מכן למד באקדמיה של צי הכוכבים, בשנים 2353–2357. בשנת 2357, הוא הוצב כקצין זוטר על סיפון "ויקטורי" (Victory) תחת פיקודו של קפטן זימבטה. לאחר מכן הוא הועבר אל ספינת החלל "הוד" (Hood), ביחד עם לוטננט-קומנדר (דאז) ויליאם רייקר, בשנים 2361–2364, אשר במהלכן הועלה לדרגת לוטננט זוטר.

בהזדמנות מסוימת, לה פורג' הרשים את קפטן ז'אן-לוק פיקארד בכך שנשאר ער כל הלילה על מנת לתקן מעבורת שפיקארד ציין שיש בה תקלה שולית. משנודע לו על כך, פיקארד החליט שהוא רוצה את לה פורג' תחת פיקודו, על סיפון האנטרפרייז-D, אליה לה פורג' שובץ כהגאי. בתחילת עונה 2, הוא הועלה לדרגת לוטננט והפך למהנדס הראשי. בעונה 3 הוא קודם לדרגת לוטננט-קומנדר, ונשאר בדרגה זו עד לתום הסדרה וסרטי הקולנוע שאחריה.

בשנת 2372, לה פורג' מועבר לשרת על סיפון האנטרפרייז-E, ספינת חלל מדגם "Sovereign". כאשר הספינה חוזרת אחורה בזמן אל המאה ה-21, הוא עובד לצידו של ד"ר זפרם קוקרן ועוזר לו לשגר בהצלחה מכדור הארץ את ספינת החלל הראשונה עם מנוע עיוות, אשר כתוצאה מכך נוצר המגע הראשון בין האנושות לבין הוולקנים.

במהלך האירועים אשר מתרחשים בסרט "מסע בין כוכבים: המרד", לה פורג' מתחיל לחוש כאבים בעיניו אחרי שהייה קצרה על פני כוכב לכת מסתורי. ד"ר קראשר מסירה את השתלים שבעיניים ומגלה כי עצבי הראייה שלו צמחו מחדש והוא מסוגל לראות באופן טבעי ונורמלי. אפקט זה נגרם על ידי תכונות הריפוי של הטבעות הפלנטריות של מערכת הכוכבים "בא'קו", ובאותה העת, עלתה ההשערה שהשפעה תתפוגג לאחר שלה פורג' יעזוב את "בא'קו" השערה זו הוכחה כנכונה; לה פורג' שב להרכיב את השתלים בסרט הקולנוע "מסע בין כוכבים: נמסיס".

במהלך האירועים המתוארים ב-"Star Trek: Countdown" (מיני סדרת קומיקס, המשמשת כפריקוול קאנוני לסרט "סטארטרק" משנת 2009), לה פורג' מתאחד עם דאטה ופיקארד במהלך ניסיון לעצור סופרנובה מסיבית שמאיימת על כל הקיום. לה פורג', בסופו של דבר, מעצב את ה"מדוזה", החללית המתקדמת אותה מטיס השגריר ספוק בסרט.

קווי זמן חלופיים
בציר הזמן החלופי המתואר בפרק "All Good Things...", פרק סיום הסדרה של "מסע בין כוכבים: הדור הבא", בשנת 2395 לה פורג' נשוי לליאה ברהמס, ולהם שלושה ילדים – אלנדרה, ברט וסידני. הוא עזב את צי הכוכבים והפך לסופר. עם זאת, אירועים אלו עשויים שלא לקרות בגלל הסטייה של קו הזמן בקיצו של הפרק.

בשנת 2390 של העתיד החלופי המתואר בפרק "Timeless" של "מסע בין כוכבים: וויאג'ר", לה פורג' הוא הקפטן והמפקד על ספינת החלל "צ'לנג'ר" (Challenger), העושה כמיטב יכולתו כדי לעצור את הארי קים וצ'אקוטי מלשנות את קו הזמן. בפרק זה, היו לו מיקרו-שתלים בתוך עייניו, המאפשרים לו לראות ללא הצורך להרכיב וייזור. עם זאת, קים וצ'אקוטי מצליחים במשימתם, מוחקים את קו הזמן החלופי. אף על פי שניסה כמיטב יכולתו כדי לעצור אותם, לה פורג' מגלה סימפתיה למעשיהם ואף מציע חנינה מלאה אם הם יפסיקו. כשהם מסרבים, לה פורג' נאלץ לתקוף, אבל מאחל להם בהצלחה ואומר כי במקומם, הוא בטח היה עושה את אותו הדבר. כאשר הספינה של הקבוצה סובלת מבקיעה של ליבת מנוע העיוות, והוא עומד להתפוצץ, הוא מציע לשגר אותם על סיפון ספינתו כדי שיוכלו לשרוד, אך הם מסרבים ואומרים לו להתרחק למרחק בטוח, וכך הוא עושה.

בעתיד אלטרנטיבי (המעוצב ומוצג בהולודק ונראה בפרק "Future Imperfect" של "מסע בין כוכבים: הדור הבא"), לה פורג' עבר השתלת עיניים משובטות, ולא היה זקוק עוד לווייזור שלו.

תגובות
מבקרים ומעריצים הגיבו בחיוב לדמות. ברטון עצמו התלונן על היעדר עלילות רומנטיות עבור הדמות שלו. לפחות מחקר אקדמי אחד מציין כי מתוך שבע דמויות ראשיות שחורות בזיכיון "מסע בין כוכבים", רק לה פורג' וטובוק "באמת יכולים להיחשב כחנונים, ואף אחד מהם לא משתווה עם החנוניות יוצאת הדופן של וסלי קראשר המתבגר". לדברי ד"ר רון איגלש, בניית דמותו של לה פורג' עומדת בסטנדרטים של אפרו-פוטוריזם.

קישורים חיצוניים

 Geordi La Forge, באתר Memory Alpha (ויקי מסע בין כוכבים)

הערות שוליים

קטגוריה:מסע בין כוכבים: הדור הבא - דמויות
קטגוריה:מסע בין כוכבים: וויאג'ר - דמויות
קטגוריה:מסע בין כוכבים - קציני צי הכוכבים
קטגוריה:מסע בין כוכבים - מהנדסים
קטגוריה:מסע בין כוכבים - דמויות אנושיות
קטגוריה:אפרו-אמריקאיים בדיוניים